Cla Biert (* 26 da fanadur 1920 a Scuol; † 19 da mars 1981 a Sent) è stà in scriptur rumantsch.

Vita
Cla Biert è naschì ils 26 fanadur 1920 a Scuol. Suenter avair frequentà il seminari da magisters a Cuira dat el scola a Scuol. Plinavant cuntinuescha el il studi a Turitg, Genevra e Losanna - el daventa magister secundar a Ftan, Zuoz e Cuira, nua ch'el viva dapi il 1956 cun sia famiglia. Dal 1978 sa retira el da la scola e turna en Engiadina. El mora a Sent suenter greva malsogna ils 19 mars 1981.

Ovra
Cla Biert vala sco in rapreschantant important ed engaschà  da la litteratura e cultura rumantscha. Quai documenteschan tranter auter sias lavurs litteraras e publicisticas. Biert è stat collavuratur e redactur da la gazetta da students Il Sain Pitschen, ha scrit per differents periodics e numerusas gazettas rumantschas, tudestgas e d’otras linguas e collavurà sco redactur da radio e televisiun. Dal 1967 enfin dal 1971 ha Cla Biert presidià l'Uniun da scripturs rumantschs (USR) ed è stà caporedactur da la publicaziun Novas litteraras. Eir la musica ha gì ina plazza impurtonta en la vita da Cla Biert che ha ramassà chanzuns popularas da l’Engiadina e da la Val Müstair ed è stà, cun sia sour Stasia, cun sia duonna Angelica e sias figlias Nesa ed Aita, in conuschent trubadur ladin. Sco actur è Cla Biert stat activ illa cumpagnia da teater La Culissa. Ensemen cun Men Rauch e Jon Semadeni ha el scrit e cumponi ils cabarets La Panaglia e La travaglia dal docter Panaglia 1951 e 1954. 
Il roman La müdada (1962) è in’ouvra da grond’impurtanza per la litteratura rumantscha. Il roman che quinta da la midada individuala dal protagonist Tumasch e da la midada da la societad vala sco emprim roman rumantsch modern. Cla Biert ha scrit er blers raquints. Sias ovras èn translatadas en tudestg, franzos e talian. L’on 1955 è Biert vegni undrà cul Premi da la Fundaziun Schiller Svizra, dal 1968 cul Premi da la Cuminanza Radio Rumantsch e dal 1976 cul Premi d’arcugnuschentscha da la Regenza dal Chantun Grischun. 

Ovras principalas
Pangronds. Set raquints valladers, Cuoira, Società Retorumantscha, Annalas 1949
Amuras. Istorgias da Cla Biert, prüma part, Lavin, Chasa Paterna 71, 1956
Laina verda. Istorgias da Cla Biert, seguonda part, Lavin, Chasa Paterna 74, 1957
La müdada. Roman, ediziun da l’autur, Tusan, 1962. Reediziun. Turich: Limmat. 2012.
Fain manü. Istorgias per uffants, Cuoira, Lia Rumantscha ed Uniun dals Grischs, 1969
Her ed hoz, Cuoira, Società Retorumantscha, Annalas 88, 1975
Il descendent - Der Nachkomme, Traducziun dad Iso Camartin, Turich, Benziger e Ex Libris, 1981
Las fluors dal desert. Raquints e sömmis our dal relasch. Cun illustraziuns da Barbara Rossi, Sent, ed. da famiglia, 1993
Betschlas malmadüras ed oters raquints / Das Gewitter und andere Erzählungen, ed. e postfacziun da Mevina Puorger, translaziuns dad Andri Peer ed auters, Turitg, Limmat, 2009

Colliaziuns
Cla Biert en il Lexicon istoric retic
Cla Biert en il Lexicon da teater svizzer
Cla Biert sin la pagina-web da Sent
Il relasch litterar da Cla Biert a l'Archiv svizzer da litteratura

Funtaunas
Gion Deplazzes: Funtaunas, Istorgia da la litteratura rumantscha per scola e pievel., tom 4, Lia rumantscha, Cuira 1993